Govor Franje Tuđmana na svečanosti dodjele Povelje zahvalnosti Ujedinjenim narodima
Izvor: http://predsjednik.hr/Zagreb16.Sijecnja1998_2

Govor Predsjednika Republike na svečanosti dodjele Povelje zahvalnosti Ujedinjenim narodima
Štovani gospodine Miyet, izaslaniče glavnog tajnika Ujedinjenih naroda, 
cijenjena gospodo Cossiga i ostali dragi gosti, 
štovani privremeni upravitelji Walker i Klein i članovi UNTAES-a, 
ekselencije, uvaženi predstavnici diplomatskog zbora, 
štovani hrvatski dužnosnici, 
dame i gospodo, dragi prijatelji, 

U ime Vlade i naroda Republike Hrvatske zahvaljujem svim nazočnima što su se odazvali pozivu za obilježavanje ovog važnog povijesnog trenutka — čina konačnog i nepovratnog zaokruživanja teritorijalne cjelovitosti i suverenosti demokratske Hrvatske. Vašim posredovanjem upućujem pozdrave brojnim dužnosnicima, političarima, vojnicima, braniteljima, prognanicima, izbjeglicama i stradalnicima koji su danas u ovoj svečanosti u mislima s nama i dijele radost i sjećanja na proteklo razdoblje i zajednička velika stradanja i ostvarenja. 

Ovom prigodom ponavljam već izrečenu misao: rat je započeo u Vukovaru i završit će u tom gradu stradalniku i simbolu hrvatskog otpora i odlučnosti u borbi za slobodu i samostalnost. Jučer, 15. siječnja 1998. godine, predajom hrvatskog Podunavlja službenim predstavnicima hrvatske vlasti, agresija na Republiku Hrvatsku i okupacija i posljednjeg dijela njenog teritorija konačno su završene. Dolaskom na svoju granicu na Dunavu, hrvatski je narod potvrdio svoju veličanstvenu pobjedu u nametnutom mu ratu. Onima koji su pokretali agresiju na Hrvatsku i koji se nisu mirili s njenom samostalnošću ostaju pouke za budućnost. Izvojevavši pobjede na diplomatsko-političkim i vojnim poprištima, Hrvatska je spremna na praštanje i stvaranje povjerenja radi suživota, te na izgradnju mostova dobrosusjedske suradnje i prijateljskog odnosa među susjedima i svim državama Europe u interesu mira i stabilnosti međunarodnog poretka. 

Početkom, danas već davne, 1992. godine, u ovo područje stigle su prve mirovne snage Ujedinjenih naroda. Dočekane s velikom nadom da će svojom prisutnošću uspostaviti mir i omogućiti brojnim prognanicima brzi povratak njihovim kućama. Međutim mirovne operacije su se pretvorile u dugotrajnu i neizvjesnu prisutnost. One su u hrvatskoj javnosti, a siguran sam i UN, mnogim državama članicama i međunarodnoj javnosti često izazivale zdvojnost, osobito zbog nedostatnog mandata za održavanje prekida vatre, i zbog produživanja okupacije gotovo trećine hrvatskog teritorija. Promijenjene okolnosti, koje su nastale nakon velikih pobjeda Hrvatske vojske oslobađanjem središnjih okupiranih područja, omogućile su da oslobađanju posljednjih okupiranih dijelova — hrvatskog Podunavlja — priđemo mirnim putem bez novih velikih žrtava i štetnih posljedica. U tome je veliku ulogu odigrala Prijelazna uprava Ujedinjenih naroda (UNTAES) pod vodstvom generala Kleina i ambasadora Walkera, te je zahvaljujući primjernoj suradnji s hrvatskim vlastima i lokalnim srpskim pučanstvom, uspješno okončana mirna reintegracija tog područja u ustavno-pravni poredak Republike Hrvatske, ostvarena njena teritorijalna cjelovitost, a time i mir, sigurnost i stabilnost u ovom dijelu Europe. 

Štovani gosti i prijatelji, 

Današnja svečanost je i praznik za Ujedinjene narode — univerzalnu svjetsku organizaciju koja se upravlja uzvišenim ciljevima mira, pravde i razvitka, a u njenom je djelovanju katkad ograničavaju objektivni problemi i odnosi, interesne razlike među zemljama članicama. Zato u ostvarenju ovog glavnog zadatka, primjer UNTAES-ove nadasve uspješne mirovne operacije u Hrvatskoj može služiti na ponos cijeloj svjetskoj Organizaciji i međunarodnoj zajednici u kojoj su posebno važnu ulogu imale SAD. Potpuno uspješan završetak mirovne misije UNTAES može biti poticaj novim ostvarenjima OUN u službi mira u drugim ugroženim i kriznim područjima svijeta. 

Zbog toga s velikim osjećajem zahvalnosti i zadovoljstva, uručujem Ujedinjenim narodima u ime hrvatske Vlade i naroda Povelju zahvalnosti, kao izvanredan i poseban znak priznanja za svekoliki doprinos uspostavi mira i za humanitarnu djelatnost na ratom ugroženom području nezavisne i suverene hrvatske države u razdoblju od 1992. do 1997. godine. Molim Vas, gospodine izaslaniče, podtajniče Miyet, da primite Povelju zahvalnosti Ujedinjenim narodima i da glavnom tajniku Kofi Annanu, uz ovu Povelju zahvalnosti, prenesete i naše pozdrave i priznanje i za njegov osobni doprinos uspjehu ove mirovne misije. Ujedno i Vama za Vaš osobni doprinos uručujem Povelju zahvalnosti. 

Dame i gospodo, 

Razumije se, uspješnu provedbu misije ostvarili su pojedinci. Izdvojiti zasluge pojedinca uvijek je težak i nezahvalan zadatak, ali je taj izazov nemoguće izbjeći. Uz glavnog tajnika UN i podtajnika za mirovne operacije, ključnu ulogu su imali bivši privremeni upravitelj Jacques Paul Klein i sadašnji, g. William Walker, kojem je pripala čast okončati misiju UNTAES. Njima i svim dužnosnicima dugujemo i upućujemo posebnu zahvalnost za njihov osobit doprinos, a putem njih i državama sudionicama u UNTAES-u (Belgija, Rusija, Jordan, Pakistan, Poljska, Ukrajina, Češka, Slovačka, Argentina) koje su vojnim postrojbama omogućile službu mira. 

U plemenitu misiju mira mnogi pripadnici mirovne misije ugradili su i svoje živote. Njihovim obiteljima i državama, Vlada i narod Hrvatske izražavaju trajnu zahvalnost i pijetet. 

Molim pročelnika Odjela za odlikovanja stožernog brigadira Stanislava Krulića da pročita Odluku o dodjeli osobnih Povelja zahvalnosti kako bih im mogao Povelje uručiti. 

Dame i gospodo, 

S osobitom zahvalnošću sjećamo se i doprinosa visokih međunarodnih dužnosnika koji su sudjelovali u pregovorima i djelovanju što su od potpisivanja Erdutskog sporazuma do jučer dali svoj doprinos za uspješno okončanje mirovnog procesa. 

Molim savjetnika za vanjsku politiku Nevena Madeya da pročita imena prisutnih odličnika da im mogu uručiti Povelje. 

Dame i gospodo, 

Uz međunarodnu zajednicu, reintegraciji hrvatskog Podunavlja doprinijeli su svojim samoprijegornim radom i žrtvom mnogi građani i dužnosnici Vlade i povjerenstava Republike Hrvatske. 

Svima prisutnima za njihov djelatan osobni doprinos u mirnoj reintegraciji hrvatskog Podunavlja, uručujemo Spomen-medalju ‘Vukovar’. 

Ovom svečanom skupu prisutni su i predstavnici lokalnog srpskog pučanstva, koje je prihvatilo Hrvatsku kao svoju domovinu. Njima kao zajednici dodjeljujem Povelju zahvalnosti, i to Srpskom narodnom vijeću, Zajednici vijeća općina i stranci SDSS u znak priznanja za doprinos mirnoj reintegraciji. Osim toga i na taj simboličan način — dodjelom Povelja — upućujemo poruku svim građanima srpske nacionalnosti da mogu s povjerenjem gledati na svoju budućnost u Hrvatskoj, što će ovisiti o njihovom odnosu prema svojoj domovini i državi. 

Molim predstojnicu Nacionalnog odbora za uspostavu povjerenja, gospođu Vesnu Škare Ožbolt, da pročita Odluku o dodjeli Spomen-medalje ‘Vukovar’. 

Dame i gospodo, 

Slaveći ovaj povijesni čin, kao poglavar hrvatske države želim uz izraze priznanja i zahvalnosti uputiti i sljedeće poruke : 

Prvo, kao predsjednik Republike u potpunosti stojim iza riječi predsjednika Vlade da će svekolika vlast nastaviti i nakon 15. siječnja 1998. godine, s provođenjem politike koja je omogućila ostvarenje nezavisnosti, teritorijalne cjelovitosti i suverenosti Republike Hrvatske, a koje su sadržane u Vladinu Nacionalnom programu uspostave povjerenja, ubrzanog povratka i normalizacije života na ratom stradalim područjima. 

Jamčimo njegovu provedbu, pozivamo međunarodnu zajednicu na veću pomoć i doprinos obnovi i razvitku, a nećemo dopustiti nikakva ekstremna djelovanja pojedinaca koja bi ugrožavala državnu politiku i interese mira. 

Drugo, pošto je hrvatsko Podunavlje granično područje prema SRJ, pozivamo tu susjednu državu na nastavak razgovora i ubrzanu provedbu svih odredbi Sporazuma o normalizaciji odnosa. Time se kao dvije suverene države okrećemo prema budućnosti i izgradnji dobrosusjedskih odnosa i stabilnosti mira u ovom području. 

Treće, Republika Hrvatska, ulazeći u novo razdoblje svoje mirnodopske izgradnje, želi pojačati svoje napore da kao konstruktivni i djelatni čimbenik pridonese dovršenju mirovnog procesa u Bosni i Hercegovini na osnovama Washingtonskog i Daytonskog sporazuma. 

I četvrto, s ostvarenjem suverenosti nad čitavim svojim teritorijem, stvoreni su preduvjeti za djelotvorno uključivanje RH u euro-atlantske gospodarske i sigurnosne integracije. 

Umjesto sjećanja na scene divljački razorenog Vukovara, prognanika i stradalnika, na Ovčaru i druge masovne grobnice, danas uz golubicu mira Ujedinjenih naroda u Povelju zahvalnosti ucrtali smo i nazočnim prijateljima dodjeljujemo vučedolsku golubicu, koja svjedoči o pettisućljetnoj opstojnosti civilizacije na ovom tlu. Neka je dragi gosti i svijet prime kao znak našega odlučnog opredjeljenja za mir i suradnju među ljudima i narodima.